ΚΑΝΟΝΙΣΜΌΣ (ΕΕ) αριθ. 245/2014 ΤΗΣ ΕΠΙΤΡΟΠΉΣ της 13ης Μαρτίου 2014 για την τροποποίηση του κανονισμού (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 7 παράγραφοι 5 και 6, Εκτιμώντας τα ακόλουθα: (1) Ο κανονισμός (ΕΕ) αριθ. 1178/2011 (2) της Επιτροπής καθορίζει τεχνικές και διοικητικές απαιτήσεις για το ιπτάμενο προσωπικό της πολιτικής αεροπορίας. (2) Ορισμένα κράτη μέλη έκριναν ότι ο κανονισμός (ΕΕ) αριθ. 1178/2011 επιβάλλει στα κράτη μέλη ή τους παράγοντες του κλάδου άσκοπο και δυσανάλογο διοικητικό φόρτο ή οικονομική επιβάρυνση και ζήτησαν παρεκκλίσεις από ορισμένες απαιτήσεις σύμφωνα με το άρθρο 14 παράγραφος 6 του κανονισμού (ΕΚ) αριθ. 216/2008. (3) Οι αιτήσεις παρέκκλισης αναλύθηκαν από τον Ευρωπαϊκό Οργανισμό Ασφάλειας της Αεροπορίας, ο οποίος στη συνέχεια διατύπωσε σύσταση στην Επιτροπή για την έγκριση ορισμένων από τις παρεκκλίσεις. (4) Τα κράτη μέλη εντόπισαν επίσης στον κανονισμό (ΕΕ) αριθ. 1178/2011 της Επιτροπής ορισμένα λάθη διατύπωσης, τα οποία οδηγούν σε ανεπιθύμητες δυσχέρειες εφαρμογής. (5) Συνεπώς, οι υπάρχουσες απαιτήσεις πρέπει να τροποποιηθούν, ώστε να εισαχθούν οι παρεκκλίσεις που καθιστούν σαφέστερους τους κανόνες και διορθώνουν τα λάθη διατύπωσης. (6) Επιπλέον, ο κανονισμός (ΕΕ) αριθ. 1178/2011 της Επιτροπής περιέχει στο παράρτημα I (Μέρος-FCL) απαιτήσεις για την εκπαίδευση και τον έλεγχο ικανότητα πτήσης με όργανα (IR). Οι εν λόγω απαιτήσεις για την ικανότητα πτήσης με όργανα (IR) είχαν βασισθεί στις προηγούμενες απαιτήσεις JAR-FCL και αναγνωρίσθηκε ότι χρειάζεται να επανεξετασθούν. (7) Ως εκ τούτου, πρέπει να εισαχθούν πρόσθετες απαιτήσεις για τα πτητικά προσόντα για μετεωρολογικές συνθήκες πτήσης με όργανα και ειδικές απαιτήσεις για πτητικές λειτουργίες ανεμοπλάνων εντός νεφών. (8) Για να εξασφαλιστεί ότι για την απόκτηση των ικανοτήτων αυτών λαμβάνεται υπόψη η εκπαίδευση σε όργανα ή η πείρα που έχει αποκτηθεί πριν την έναρξη εφαρμογής του εν λόγω κανονισμού, πρέπει να καθοριστούν οι προϋποθέσεις αναγνώρισης της συγκεκριμένης εκπαίδευσης ή της αποκτηθείσας πείρας σε όργανα. (9) Τα κράτη μέλη πρέπει να έχουν τη δυνατότητα να αναγνωρίζουν την πείρα σε όργανα κατόχου ικανότητας τρίτης χώρας, εφόσον είναι δυνατόν εξασφαλισθεί επίπεδο ασφάλειας ισοδύναμο με εκείνο που καθορίζει ο κανονισμός (ΕΚ) αριθ. 216/2008. Πρέπει επίσης να καθοριστούν οι όροι αναγνώρισης της εν λόγω πείρας. (10) Για να διασφαλιστούν ομαλή μετάβαση και υψηλό και ομοιόμορφο επίπεδο ασφάλειας της πολιτικής αεροπορίας στην Ευρωπαϊκή Ένωση, οι εκτελεστικοί κανόνες πρέπει να αντικατοπτρίζουν τις τελευταίες εξελίξεις της τεχνολογίας, συμπεριλαμβανομένων των βέλτιστων πρακτικών, καθώς και την επιστημονική και τεχνική πρόοδο στον τομέα της εκπαίδευσης των χειριστών. Κατά συνέπεια, οι τεχνικές απαιτήσεις και οι διοικητικές διαδικασίες στις οποίες έχει συμφωνήσει ο Διεθνής Οργανισμός Πολιτικής Αεροπορίας (ΔΟΠΑ) και οι ήδη εκπονηθείσες απαιτήσεις στο παράρτημα I (Μέρος-FCL) του κανονισμού (ΕΕ) αριθ. 1178/2011, καθώς και η κείμενη εθνική νομοθεσία που αφορά ειδικό εθνικό περιβάλλον, πρέπει να συνεκτιμηθούν και να αντικατοπτρισθούν στην εν λόγω δέσμη κανόνων με βάση τις ειδικές ανάγκες των χειριστών της γενικής αεροπορίας στην Ευρώπη. (11) Ο Οργανισμός εκπόνησε σχέδιο εκτελεστικών κανόνων και το υπέβαλε ως γνωμοδότηση στην Επιτροπή σύμφωνα με το άρθρο 19 παράγραφος 1 του κανονισμού (ΕΚ) αριθ. 216/2008. (12) Τα κράτη μέλη τα οποία διαθέτουν εθνικό σύστημα για την εξουσιοδότηση χειριστών να εκτελούν πτήσεις με μετεωρολογικές συνθήκες πτήσης με όργανα (IMC) με περιορισμένα δικαιώματα που οριοθετούνται στον εθνικό εναέριο χώρο του κράτους μέλους και μπορούν να παρέχουν αποδεικτικά στοιχεία ότι το σύστημα είναι ασφαλές και ότι υπάρχει συγκεκριμένη τοπική ανάγκη, πρέπει να είναι σε θέση να συνεχίσουν να εκδίδουν τέτοιες άδειες για περιορισμένο χρονικό διάστημα, με την προϋπόθεση ότι πληρούνται ορισμένες προϋποθέσεις. (13) Ο κανονισμός (ΕΕ) αριθ. 965/2012 (3) της Επιτροπής επιτρέπει την εκτέλεση ορισμένων πτήσεων, όπως οι πτήσεις επιμερισμένου κόστους ή οι εισαγωγικές πτήσεις, σύμφωνα με τους κανόνες που εφαρμόζονται για τις μη εμπορικές πτητικές λειτουργίες μη σύνθετων αεροσκαφών. Είναι επομένως αναγκαίο να εξασφαλισθεί ότι τα δικαιώματα χειριστών που καθορίζει ο κανονισμός (ΕΕ) 1178/2011 συνάδουν με τη συγκεκριμένη προσέγγιση. (14) Συνεπώς, πρέπει να επιτραπεί η εκτέλεση πτήσεων των κατηγοριών που προσδιορίζονται στον κανονισμό (ΕΕ) 965/2012 από χειριστές κατόχους πιστοποιητικών PPL, SPL, BPL ή LAPL. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Οργανισμού Ασφάλειας της Αεροπορίας που συστάθηκε δυνάμει του άρθρου 65 του κανονισμού (ΕΚ) αριθ. 216/2008, (16) Επομένως, ο κανονισμός (ΕΕ) αριθ. 1178/2011 πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 1178/2011 της Επιτροπής τροποποιείται ως εξής: 1) Το άρθρο 3 αντικαθίσταται από το ακόλουθο κείμενο: «Άρθρο 3 Πτυχία και ιατρικά πιστοποιητικά χειριστών 1. Με την επιφύλαξη του άρθρου 8 του παρόντος κανονισμού, οι χειριστές των αεροσκαφών που αναφέρονται στο άρθρο 4 παράγραφος 1 στοιχεία β) και γ) και στο άρθρο 4 παράγραφος 5 του κανονισμού (ΕΚ) αριθ. 216/2008 πληρούν τις τεχνικές απαιτήσεις και τις διοικητικές διαδικασίες που προβλέπονται στα παραρτήματα I και IV του παρόντος κανονισμού. 2. Με την επιφύλαξη των δικαιωμάτων των κατόχων πτυχίων κατά το παράρτημα Ι του παρόντος κανονισμού, οι κάτοχοι πτυχίων χειριστή που έχουν εκδοθεί σύμφωνα με το τμήμα Β ή Γ του παραρτήματος Ι του παρόντος κανονισμού επιτρέπεται να εκτελούν τις πτήσεις που αναφέρονται στο άρθρο 6 παράγραφος 4α του κανονισμού (ΕΕ) αριθ. 965/2012. Τούτο γίνεται με την επιφύλαξη της συμμόρφωσης με τυχόν πρόσθετες απαιτήσεις για τη μεταφορά επιβατών ή την καθιέρωση των εμπορικών πτητικών λειτουργιών που ορίζονται στα τμήματα Β και Γ του παραρτήματος Ι του παρόντος κανονισμού.» 2) Στο άρθρο 4 προστίθεται η ακόλουθη παράγραφος 8: «8. Έως τις 8 Απριλίου 2019, κράτος μέλος επιτρέπεται να εκδίδει άδεια σε χειριστή να ασκεί περιορισμένα δικαιώματα για να εκτελεί με αεροπλάνα με τους κανόνες πτήσης με όργανα πριν ο χειριστής εκπληρώσει όλες τις απαιτήσεις που είναι αναγκαίες για την έκδοση ικανότητας οργάνων σύμφωνα με τις διατάξεις του παρόντος κανονισμού, υπό τις εξής προϋποθέσεις: α) τα κράτη μέλη εκδίδουν τέτοιες άδειες όταν αυτό δικαιολογείται από συγκεκριμένες τοπικές ανάγκες, οι οποίες δεν είναι δυνατόν να καλυφθούν με τις ικανότητες που ορίζει ο παρών κανονισμός· β) το πεδίο εφαρμογής των δικαιωμάτων που χορηγούνται με την άδεια βασίζεται σε αξιολόγησης του κινδύνου ασφαλείας από το κράτος μέλος, συνεκτιμώμενης της έκτασης της αναγκαίας εκπαίδευσης για το σκοπούμενο επίπεδο ικανότητας που πρέπει να επιτύχει ο χειριστής· γ) τα δικαιώματα της άδειας περιορίζονται στον εναέριο χώρο της εθνικής επικράτειας του κράτους μέλους ή σε μέρη αυτού· δ) η άδεια εκδίδεται σε αιτούντες που έχουν ολοκληρώσει την κατάλληλη εκπαίδευση με ειδικευμένους εκπαιδευτές και έχουν καταδείξει τις απαιτούμενες ικανότητες σε ειδικευμένο εξεταστή που ορίζει το κράτος μέλος· ε) το κράτος μέλος ενημερώνει την Επιτροπή, τον EASA και τα άλλα κράτη μέλη σχετικά με τις ιδιαιτερότητες της άδειας αυτής, καθώς και για την αιτιολόγησή της και την αξιολόγηση του κινδύνου ασφαλείας· στ) το κράτος μέλος παρακολουθεί τις δραστηριότητες που συνδέονται με την άδεια, ώστε να εξασφαλίζεται αποδεκτό επίπεδο ασφάλειας, και λαμβάνουν τα κατάλληλα μέτρα σε περίπτωση που διαπιστωθεί αυξημένος κίνδυνος ή τυχόν ανησυχίες για την ασφάλεια· ζ) το κράτος μέλος επανεξετάζει τις πτυχές ασφαλείας που σχετίζονται με την εφαρμογή της αδείας και υποβάλλει έκθεση στην Επιτροπή το αργότερο έως τις 8 Απριλίου 2017.» 3) Στο άρθρο 12, η παράγραφος 4 αντικαθίσταται από το ακόλουθο κείμενο: «4. Κατά παρέκκλιση από την παράγραφο 1, τα κράτη μέλη μπορούν να αποφασίσουν να μην εφαρμόζουν έως τις 8 Απριλίου 2015 τις διατάξεις του παρόντος κανονισμού για τους χειριστές που είναι κάτοχοι πτυχίου και του σχετικού ιατρικού πιστοποιητικού τρίτης χώρας, οι οποίοι λαμβάνουν μέρος σε μη εμπορική πτητική λειτουργία αεροσκάφους κατά το άρθρο 4 παράγραφος 1 στοιχεία β) ή γ) του κανονισμού (ΕΚ) αριθ. 216/2008.» 4) Τα παραρτήματα Ι, II, III και VI τροποποιούνται σύμφωνα με τα παραρτήματα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Μαρτίου 2014.

[Source: multi_eurlex | Tokens: 8137]